กรมที่ดินเผยแอปพลิเคชัน“e-QLands”ให้ประชาชนจองคิวเพื่อยื่นคำขอจดทะเบียนสิทธิและนิติกรรมและการรังวัดผ่านสมาร์ทโฟน ได้รับการตอบรับจากประชาชนเป็นอย่างมาก
นายนิสิต จันทร์สมวงศ์ อธิบดีกรมที่ดิน กล่าวว่า เมื่อเดือนกุมภาพันธ์ที่ผ่านมา กรมที่ดิน ได้เปิดตัวโมบายแอปพลิเคชัน “e-QLands” ให้ประชาชนจองคิวเพื่อยื่นคำขอจดทะเบียนสิทธิและนิติกรรมและการรังวัดผ่านสมาร์ทโฟน โดยสามารถจองคิวยื่นคำขอได้ทุกที่ทุกเวลากับทุกสำนักงานที่ดินทั้ง 461 แห่งทั่วประเทศ          “e-QLands” เป็นนวัตกรรมการให้บริการประชาชนตามนโยบายไทยแลนด์ 4.0 สู่การเป็นรัฐบาลดิจิทัล ด้วยการบริการประชาชนในรูปแบบดิจิทัล (Digital Service) โดยจะช่วยให้ประชาชนมีความสะดวกในการขอรับบริการจากภาครัฐมากขึ้น โดยสามารถจองคิวที่จะมายื่นคำขอทำธุรกรรมทางด้านที่ดินล่วงหน้ากับสำนักงานที่ดินทั่วประเทศได้ทุกที่ทุกเวลาทางอินเทอร์เน็ตผ่านโทรศัพท์มือถือ ซึ่งช่วยลดเวลาการรอคอยในสำนักงานที่ดินลงกว่าร้อยละ 50         ที่สำคัญยังลดความแออัดของประชาชน ที่มารับบริการในสำนักงานที่ดินลงเป็นการรองรับมาตรการป้องกันการแพร่ระบาดของโรคโควิด -19 อีกด้วย ทั้งนี้จากข้อมูล ณ วันที่ 9 มีนาคมที่ผ่านมา พบว่า มีประชาชนดาวน์โหลดแอปพลิเคชัน e-QLandsกว่า 11,049 ครั้ง ทำการจองคิวไปทำนิติกรรมที่ดินแล้ว 412 สาขา จาก 461 สาขาทั่วประเทศ รวม 5,024 เรื่อง แยกเป็นคิวเกี่ยวกับทะเบียนที่ดิน 3,885 เรื่อง และคิวรังวัดที่ดิน 1,139 เรื่อง ที่สำคัญกรมที่ดินยังได้รับเสียงตอบจากประชาชนที่เข้ามารับบริการถึงความสะดวก รวดเร็วและช่วยประหยัดเวลาได้เป็นอย่างมาก             สำหรับขั้นตอนการโหลดใช้งานแอป “e-QLands” ดำเนินการ 5 ขั้นตอน ได้แก่ ขั้นตอนที่ 1 ดาวน์โหลดแอปพลิเคชันในสมาร์ทโฟน ได้ทั้งระบบปฏิบัติการ iOS และ Android เพียงพิมพ์ค้นหาคำว่า “e-QLands” ในแอปสโตร์หรือเพลย์สโตร์ กดติดตั้ง แล้วเปิดใช้งานได้ทันที , ขั้นตอนที่ 2 ผู้ขอรับบริการต้องลงทะเบียน โดยแจ้งชื่อ-สกุล เลขประจำตัวประชาชน และหมายเลขโทรศัพท์ จากนั้นจึงล็อกอินเข้าสู่ระบบ , ขั้นตอนที่ 3 ในการยื่นคำขอจองคิว ต้องระบุสำนักงานที่ดินที่จะไปติดต่อ วันที่ต้องการ ประเภทธุรกรรมที่จะดำเนินการ เลขที่และประเภทเอกสารสิทธิ พร้อมทั้งส่งเอกสารที่เกี่ยวข้องเข้าไปในระบบ หากเป็นการยื่นคำขอรังวัดประชาชนสามารถกำหนดวันนัดรังวัดผ่านระบบได้ด้วย จากนั้นเจ้าหน้าที่ของสำนักงานที่ดินจะตรวจสอบเอกสารและคิวว่างของวันตามที่ประชาชนต้องการทำธุรกรรม แล้วแจ้งผลการจองคิวพร้อมยืนยันวันที่ประชาชนจะเข้าไปติดต่อ ณ สำนักงานที่ติดต่อ , ขั้นตอนที่ 4 ติดตามสถานการณ์ยื่นคำขอและรอการติดต่อจากเจ้าหน้าที่สำนักงานที่ดิน และขั้นตอนที่ 5 เดินทางไปยังสำนักงานที่ดินตามวันที่จองคิวยื่นคำขอล่วงหน้า และแสดงรูปใบจองคิวแก่เจ้าหน้าที่สำนักงานที่ดิน